J. Kužma, poslanec: (2002-02-07):
I. Presperín, podpredseda NR SR: A ešte pán poslanec Oberhauser, potom dám hlasovať o jednotlivých návrhoch. V. Oberhauser, poslanec: Ďakujem, pán predsedajúci. Ja žiadam, aby sa o tomto bode hlasovalo, povedzme, o 11.00 hodine alebo pred 12.00 hodinou, alebo hneď teraz. Prečo by sa malo hlasovať až poobede? Prosím vás o to, aby sa naozaj o vašom pozmeňujúcom návrhu dalo hlasovať, lebo prečo máme hlasovať poobede, my chceme hlasovať teraz. Pani spravodajkyni sa to dá pripraviť v priebehu pol hodiny a môže sa o veci hlasovať. Nie je dôvod, aby sa 4 návrhy upravovali 5 hodín. Žiadam, aby sa o tom hlasovalo. I. Presperín, podpredseda NR SR: Je to viac návrhov, pán poslanec. Prosím, páni poslanci, budeme hlasovať o jednotlivých návrhoch, tak ako boli podané. Najprv dám hlasovať o návrhu, ktorý som predniesol, aby hlasovanie k bodu, ktorý sme prerokovali, bolo po hodine otázok a odpovedí. Budeme hlasovať o tomto návrhu, tým pádom, samozrejme, vylúčime návrh pán Oberhausera. Hlasujeme o tom, aby sme o uznesení, ktoré sme prerokovali, hlasovali po 14.00 hodine, čiže po hodine otázok a odpovedí. Hlasujeme o tomto návrhu. (Hlasy z pléna.) Ja som to už zdôvodnil, nebudem to robiť druhýkrát. Hlasujte, prosím. (Hlasovanie.) Prítomných 90, za 41, proti 38, zdržali sa 4, nehlasovalo 7. Návrh sme neschválili. (Potlesk.) Ďalej budeme hlasovať podľa poradia o návrhu pána poslanca Kužmu. Pán poslanec Kužma dal návrh, aby sme vypustili z tohto rokovania, z tejto schôdze bod č. 88 a dali ho na ďalšiu schôdzu. Dávam o tom hlasovať. (Hlasy z pléna.) Prosím o pokoj. Zdôvodnenie povedal pán poslanec. Páni poslanci, počuli ste vyjadrenie pán poslanca Kužmu, hlasujte. Hlasujeme o návrhu pána poslanca Kužmu. (Hlasovanie.) Prítomných 92, za 69, proti 9, zdržalo sa 6, nehlasovalo 8. Tento návrh, páni poslanci, bol schválený. Teraz vyhlasujem 30-minútovú prestávku. (Prerušenie rokovania o 9.54 hodine.) (Pokračovanie rokovania o 10.50 hodine.) J. Migaš, predseda NR SR: Panie poslankyne, páni poslanci, žiadam vás, aby ste sa dostavili do rokovacej miestnosti. Vážené panie poslankyne, vážení páni poslanci, pristúpime k hlasovaniu o návrhu Zahraničného výboru Národnej rady Slovenskej republiky na prijatie textu Vyhlásenia Národnej rady Slovenskej republiky o Zákone o Maďaroch žijúcich v susedných krajinách. Pani spravodajkyňa bude uvádzať hlasovanie, nech sa páči. Pani spravodajkyňa, máte slovo. K. Čižmáriková, poslankyňa: Ďakujem za slovo. Vážený pán predseda, prikročme k hlasovaniu o Vyhlásení Národnej rady Slovenskej republiky o Zákone o Maďaroch žijúcich v susedných krajinách. V rozprave vystúpilo celkom 25 diskutujúcich, z toho 23 poslancov, z ktorých 10 prednieslo rôzne pozmeňujúce a doplňujúce návrhy, či už samotného textu vyhlásenia alebo návrhy na uznesenie. Dávam hlasovať v poradí, v akom prišli. Prvý návrh, teda procedurálny predniesol pán Duka-Zólyomi, aby rokovanie o tomto bode bolo prerušené. Raz sme sa pokúsili hlasovať o tom, ale nebolo v rokovacej sále dosť poslancov. J. Migaš, predseda NR SR: Panie poslankyne, páni poslanci, Národná rada pokračuje v rokovaní, ten procedurálny návrh bol, bude ďalšie hlasovanie, čiže musí sa aj o tomto bode hlasovať. Prezentujme sa a hlasujme. Hlasujeme. (Ruch v sále.) Panie poslankyne, páni poslanci, bod neskončil. (Výkriky.) Ak chce stiahnuť svoj pozmeňujúci návrh, to je iná vec. (Hlasovanie.) Prítomných je 53 poslancov. Nech sa páči, pán Duka-Zólyomi má slovo. Dajte slovo pánu poslancovi. Á. Duka-Zólyomi, poslanec: Ďakujem, pán predseda. Je to bezpredmetné, lebo to sa vzťahovalo na celé rokovanie, na rozpravu, takže netreba o tom hlasovať. J. Migaš, predseda NR SR: Čiže, pán poslanec, povedzte mi: „Sťahujem svoj procedurálny návrh.“ Á. Duka-Zólyomi, poslanec: Áno, sťahujem tento procedurálny návrh. J. Migaš, predseda NR SR: Tak. Berieme na vedomie. Môžeme ísť k ďalšiemu hlasovaniu. Nech sa páči. K. Čižmáriková, poslankyňa: Áno, ďakujem. V ďalšej časti by som chcela navrhnúť, aby sme hlasovali o pozmeňujúcich návrhoch, ktoré sa týkali zmeny textu vyhlásenia. Text navrhovali zmeniť traja páni poslanci. Ako prvý navrhol zmeniť text pán poslanec Ján Rusnák, návrh máte všetci pred sebou. J. Migaš, predseda NR SR: Pani poslankyňa. K. Čižmáriková, poslankyňa: Hovorím o texte. Pán Bohunický navrhol zmeniť uznesenie. Čiže, prosím, hlasovali by sme o texte a potom o uzneseniach v jednom balíku. J. Migaš, predseda NR SR: Ešte raz, ja zopakujem to, ako budeme hlasovať. Najprv sme hlasovali o procedurálnom návrhu, či pokračovať v rokovaní. Už sme to vybavili. Teraz bude hlasovanie o texte a potom o uznesení. Čiže sú tri balíky hlasovaní. Teraz hlasujeme o texte. Nech sa páči, pani spravodajkyňa. K. Čižmáriková, poslankyňa: Áno. Pán poslanec Rusnák mal dva návrhy. Prosím, pán predseda, aby sme dali najprv hlasovať o prvom návrhu, ktorý sa týka odseku 3, na samostatné hlasovanie. (Hlasy v sále.) J. Migaš, predseda NR SR: Pán poslanec Rusnák, nech sa páči, k hlasovaniu.